钦定古今图书集成/明伦汇编/官常典/第503卷 > 田仁朗
## 钦定古今图书集成/明伦汇编/官常典/第503卷 > 田仁朗

按《宋史》本传：“仁朗，大名元城人。父武，仕晋昭义军节
度使。仁朗以父任西头供奉官。太祖即位，从讨李重
进，攻城有功，还与右神武统军陈承昭浚五丈河，以
通漕运。乾德中，讨蜀，命仁朗为凤州路壕砦都监。伐
水除道，大军以济，录功迁染院副使。太祖征太原，与
陈承昭壅汾水灌城。城将陷，会班师。俄迁内染院使”，
数日，改左藏库使。为中官所谗，太祖怒，立召诘之，至
殿门，命去冠带。仁朗神色不挠，从容曰：“臣尝从破蜀，
秋毫无犯，陛下固知之。今主藏禁中，岂复为奸利以
自污？”太祖怒释，止停其职。开宝六年，起为榷易使。七
年，以西北边内侵，选知庆州。仁朗至，率麾下往击之，
短兵将接，前锋稍却，仁朗斩指挥使二人，军中震恐，
争乞效命，遂大破之，其酋长相率请和。仁朗烹牛置
酒，与之约誓，边境乃宁，玺书褒美。太平兴国初，秦州
羌为寇，命仁朗屯兵清水。会李飞雄事败，召为西上阁门使。四年，征太原，命仁朗与阁门祗候刘绪按行
太原城四面壕砦，阅视攻城梯冲器械。太原平，留仁
朗为兵马钤辖，闲厩使武再兴、军器库副使贾湜并
为巡检。俄命仁朗与再兴役民筑榆次新城。从幸大
名，又命为沧州钤辖，俄迁东上阁门使、知秦州。九年，
判四方馆事。会议东封，命仁朗自京抵泰山，督役治
道。李继迁为乱，命仁朗率兵巡银、夏，岁馀，召还。未几，
继迁攻麟州，诱杀曹光实，遂围三族。砦命仁朗与阁
门使王侁、副使董愿、宫苑使李继隆驰传发边兵数
千击之。仁朗次绥州，奏请益兵，留月馀俟报。会三族
砦将折遇乜杀监军使者，与继迁合，太宗闻之大怒，
急遣军器库使刘文𥙿自三交乘置代仁朗。继迁
乘急攻抚宁砦，仁朗不知为文𥙿所代，喜谓诸将曰：
“敌人逐水草，散保岩险，常乌合为寇，胜则进，败则走，
无以穷其巢穴。今继迁啸聚羌戍数万，尽锐以攻孤
垒。抚宁小而固，兵少而精，未可以旬浃破。当留信宿，
俟其困，以大兵临之，分强弩三百，邀其归路，必成擒
矣。”仁朗部署已定，欲示闲暇日，纵其樗博，不恤军事。
上知之，遣使召仁朗赴阙下。御史按问仁朗请益兵
及陷三族状，仁朗对曰：“所召银、绥、夏兵，其州皆留防
城不遣，所部有千馀人，皆曹光实旧卒，器甲不完，故
请益兵。况转输刍粟未备，三族砦与绥相去道远，非
元诏所救。昨臣已定擒继迁策，会诏代臣，其谋不果。”
因言：“继迁得部落情”，愿降优诏怀来之，或以厚利啖
诸酋长，密图之，不尔，恐他日难制，大为边患。御史以
其状闻，上大怒，切责宪府官吏曰：“仁朗不恤军政，得
为过乎？”大理遂当仁朗乏军兴及征人违期二十日
以上坐死，上特贷之，下诏责授商州团练副使，驰驿
发遣。是役也，仁朗计已决，为王侁等所构，逗挠不进
军，故及于贬。后数月，上知其无罪，召拜右神武军大
将军。部修河北东路诸州城池，数月而就。留知雄州，
加领澄州刺史。时河北用兵，大藩多用节将，朝议以
通判权位不伦，选诸司使有吏干者佐之，以仁朗知
定州节度副使事。俄召赴阙，未闻命而卒，年六十，时
端拱二年也。仁朗性沉厚，有谋略，颇涉书传，所至有
善政。雅好音律，尤臻其妙。时内职中咸以仁朗为称
首，故死之曰：“人多惜之。”